২০০৮ সালে ভারত-শ্রীলঙ্কা টেস্ট ম্যাচেই সর্বপ্রথম ডিআরএস প্রযুক্তি ব্যবহার করা হয়েছিল। তবে বলের গতিপথ নির্ধারণের জন্য ব্যবহৃত পদ্ধতিতে সন্তুষ্ট ছিল না ভারতীয় বোর্ড। মাসাচুসেট্‌স ইনস্টিটিউট অফ টেকনোলজির বিশেষজ্ঞরা দীর্ঘ গবেষণার পর ডিআরএস প্রযুক্তির যে পরিমার্জন ঘটিয়েছেন, তার প্রেজেন্টেশন দেখে কিছুটা আশ্বস্ত বোর্ড কর্তারা। সন্তুষ্ট জাতীয় দলের হেড কোচ অনিল কুম্বলেও। তার পরেই পরীক্ষামূলকভাবে ইংল্যান্ডের বিরুদ্ধে টেস্ট সিরিজে ডিআরএস ব্যবহার করার সিদ্ধান্ত নেওয়া হয়েছে।
শুক্রবার বোর্ড প্রেসিডেন্ট অনুরাগ ঠাকুর বলেছেন, ‘‘ইংল্যান্ডের বিরুদ্ধে সিরিজে পরিমার্জিত ডিআরএস প্রযুক্তি পরীক্ষামূলকভাবে ব্যবহার করা হবে। তারপর ডিআরএস প্রযুক্তি ভবিষ্যতে ব্যবহার করা নিয়ে সিদ্ধান্ত নেওয়া হবে।’’
কিন্তু কী কারণে বিরোধিতার পথ থেকে সরে এল ভারত? ভারতের আপত্তি ছিল মূলত হক-আই পদ্ধতি নিয়ে। বল ও প্যাডের সংঘাতের সময় নির্ভুলভাবে নির্ধারণ করা যাচ্ছে কি না, তা নিয়ে সংশয় ছিল ভারতীয় বোর্ড ও ক্রিকেটারদের। বিশেষ করে ঘূর্ণি উইকেটে স্পিনারদের বলের গতিপথ সঠিকভাবে নির্ণয় করার দক্ষতা হক-আই প্রযুক্তির রয়েছে কি না, তা নিয়েও প্রশ্ন তুলেছিল ভারত।
সংস্কারের পর হক-আই পদ্ধতি নিখুঁত হয়েছে বলে দাবি প্রযুক্তি নির্মাতা ও আইসিসি’র। বলা হয়েছে, আল্ট্রা-মোশন ক্যামেরা ব্যবহার করে বলের গতিপথের ছবি তোলা হবে এখন। অত্যাধুনিক যে ক্যামেরায় এক সেকেন্ডে ৩৪০টি ফ্রেম তোলা যায়। পুরনো ক্যামেরায় যেখানে সেকেন্ডে মাত্র ৫০-৭৫টি ছবি তোলা যেত। সেই সঙ্গে আল্ট্রা-এজ প্রযুক্তির সাহায্যও নেওয়া হবে। যে পদ্ধতিতে বল ও প্যাডের সংঘাতের সময় নির্ণয় করবে শব্দ। এছাড়া আগে অপারেটরের ভুলে অনেক বল ট্র্যাক করা যেত না। উন্নত ক্যামেরায় সব বলই ট্র্যাক করা যাবে। তাই বলের গতিপথ নির্ভুলভাবে বোঝা যাবে। কমবে এলবিডব্লিউ দেওয়া নিয়ে বিতর্ক। যে দাবি আপাতত মানছে ভারতীয় বোর্ড।